དེ་ལ་མིང་དོན་རྫས་གཅིག་ཏུ་ཞེན་པའི་བདག་འཛིན་ཅན་ཁ་ཅིག་འདི་སྐད་དུ།ནང་གསེས་དེ་དག་དང་སྔ་ཕྱིའི་བསྟན་གཉིས་མཚུངས་པར་མ་ངེས་ཏེ།དེ་དག་ཆོས་ཡིན་པར་མཚུངས་པའི་ཕྱིར་ཞེ་ན།དེ་ལ་སྨྲས་པ།ཆོས་སུ་མཚུངས་པ་དེ་མཚོན་བྱ་རིགས་གཅིག་པའམ་མཚོན་བྱེད་མིང་གཅིག་པ་གང་ཡིན་གྲང་།དང་པོ་ལྟར་ན།རིགས་གཅིག་པའི་རྒྱུ་མཚན་གྱིས་མཐུན་དཔེར་བཟུང་བ་ཡིན་པས་འདོད་ལ།གཉིས་པ་ལྟར་ན།མཚོན་བྱེད་མིང་གཅིག་པ་བོན་ལ་མ་གྲུབ་ཀྱང་སྐྱོན་མེད་དེ།ཡུལ་དུས་ཀྱི་དབང་གིས་སྣང་ཚུལ་ཐ་དད་ཡིན་པའི་ཕྱིར་རོ།།དེ་ཡང་འདི་ལྟར།མིང་ནི་བརྗོད་འདོད་མཚོན་པའི་ཆེད་དུ་སྒྲ་རྟོག་གིས་ཐ་སྙད་ཀྱི་བརྡར་ཕར་བཏགས་པ་ཙམ་ཡིན་གྱི།རྫས་ཡོད་དོན་ལྡོག་ཏུ་གྲུབ་པ་མ་ཡིན་པས་དོན་དང་མིང་གཉིས་གཅིག་མ་ཡིན་ལ།དེས་ན་གསང་སྔགས་གསར་རྙིང་སོགས་ལ་ཆོས་སུ་མིང་གཅིག་ཟེར་བའང་རེ་ཞིག་བོད་ན་ད་ལྟར་གྲགས་པ་ཙམ་དུ་ཟད་གྱི་རྣམ་པ་ཀུན་ཏུ་དེ་ལྟར་ངེས་པ་མ་གྲུབ་སྟེ།ཆོས་ལ་རྒྱ་གར་བས་དྷརྨ་དང་།རྒྱ་ནག་པས་ཇིང་སོགས་མིང་སོ་སོར་འབོད་པའི་ཕྱིར་རོ།།རྒྱུ་མཚན་དེས་ན་གདུལ་བྱ་འདུལ་བའི་ཐབས་གཅིག་ལ་སྤྱིར་བོན་དང་ཆོས་ཞེས་བརྡ་ཐ་དད་པས་སྨྲོས་པ་ཙམ་དུ་ཟད་དེ།སའི་ཁམས་གཅིག་ལ་རྒྱ་གར་བས་བྷུ་མི།རྒྱ་ནག་པས་དིང་།བོད་ཀྱིས་ས་མིང་ཞེས་སོ་སོར་བརྗོད་པ་བཞིན་ནོ།